****

**Versenyszabályzat**

**STIHL Regionális Fakitermelő Verseny Helyszín – Bükkzsérc,**

 **2022.08.27.**

FIGYELEM! Ez a 2022. évi versenyszabályzat **eltér** a korábban kiadott, vagy más versenyeken használt versenyszabályzatoktól, erre a versenyre kizárólag ez a szabályzat vonatkozik! A szabályzat megalkotásának NEM célja a szakmai alapismeretek lefektetése.

# Általános szabályok

**A verseny lebonyolítása során jelen szabályzat mellett kötelezően betartandók a versenybírók utasításai**, az érvényes munkavédelmi előírások és az Erdészeti Biztonsági Szabályzat (EBSZ) rendelkezései, valamint a gépgyártó (STIHL) használati utasításaiban található biztonsági tudnivalók. Az EBSZ ismeretét és betartását a versenyzők a jelentkezési lapon aláírásukkal igazolják. A verseny során kiemelt figyelmet kell fordítani a munkatechnikák munkavédelmi szempontjaira. A verseny szervezője az Andreas Stihl Kereskedelmi Kft. (a továbbiakban: STIHL Kft).

## A verseny célja

* A professzionális fakitermelők által használt fakitermelési munkatechnikák, motorfűrészek, szerszámok és védőfelszerelések legújabb fejlődési irányainak bemutatása.
* A versenyzők szakmai tudásának összehasonlítása.
* A fahasználati munkakultúra ápolása, fejlesztése, szakmai ismeretek elmélyítése, tapasztalatszerzés, kapcsolatteremtés.
* A fakitermelés társadalmi megítélésének javítása.

## Versenyszámok

A csapatok minden versenyszámot kétszer hajtanak végre. Rossz időjárási feltételek mellett a szervezők egyfordulós versenyt is elrendelhetnek. A korábbi versenyekről információ a www.stihl.hu, illetve a www.fakitermeloverseny.hu honlapokon találhatóak. A verseny 2 versenyszámból áll, részletes leírásuk külön fejezetben található:

* Kombinált (fő) versenyszám: döntés, kombinált darabolás, gallyazás, választékolás, darabolás, hasítás, sarangolás
* Szerelés versenyszám: vezetőlemez fordítás

## Résztvevők

* A versenyen csak előzetesen regisztrált csapatok vehetnek részt.
* A verseny csapatverseny. A csapatokat 4 fő alkotja, melyből a motorfűrészkezelők fakitermelő vagy motorfűrész-kezelő bizonyítvánnyal rendelkeznek. A csapatvezetők a regisztráció sorrendjében sorszámot kapnak, melyek meghatározzák a versenyszámok végrehajtásának helyét és sorrendjét.

## Eszközök

* A versenyzők a kombinált versenyszámban csak a saját eszközeiket használhatják. A gépeknek és eszközöknek munkavédelmi szempontból kifogástalan állapotúaknak kell lenniük. A motorfűrészek vagy a felszerelés hiányossága esetén a pályabírók büntetőpontot adnak. (hibánként 1 pont: 20 másodperc)
* A szerelés versenyszám végrehajtásához valamennyi résztvevő számára a STIHL Kft. biztosítja az előírt motorfűrészt. **A szerelés versenyszámban csak is kizárólag a STIHL Kft. által biztosított motorfűrész használható**, amely egy új állapotú standard MS 462 motorfűrész, új vágószerkezettel: profil (fix) csillagkerék, 45 cm-es orrkerekes vezetőlemez, új 66 szemes RS lánc és egy gyertyakulcs.
* A szerelés versenyszámban a versenyző saját gyertyakulcsát is használhatja
* A verseny ideje alatt motorfűrészt csak a nevezési lapon megadott motorfűrész kezelők használhatnak.
* A versenyszámok közötti időszakban a vezetőlemez védőburkolat használata kötelező. Csak védőtokkal együtt érkezhetnek be a motorfűrészek a versenypályára.
* A verseny során csak STIHL motorfűrészek használhatók. Más gyártó motorfűrészeivel nevező vagy indulni akaró csapatok jelentkezését el kell utasítani.
* Az eszközökkel kapcsolatos további részletes szabályok a versenyszámok leírásánál találhatók meg.

## Védőfelszerelések, munkabiztonság

* A versenyzők minden versenyszámban az EBSZ előírásai szerinti védőfelszerelést kötelesek hordani. A biztonsági előírások betartásáért a verseny során is a versenyző felelős.
* **A versenyzők a saját védőfelszerelésüket kötelesek magukkal hozni, hordani és használni.**
* Ha a versenyző a saját vagy mások testi épségét különösen súlyosan veszélyezteti, a bírók – közös megegyezéssel – leállíthatják a versenyzőt és gondoskodnak a veszélyhelyzet megszüntetéséről. Az ilyen versenyzőt (csapatot) kizárják a versenyből.
* Ha a versenyző alapvető nem a megfelelő munkatechnikát alkalmazza, pl. motorfűrész fordított tartása fűrészelés közben, szintén kizárható a versenyből.
* A versenyzők a verseny ideje alatt alkoholt nem fogyaszthatnak, mely megszegése esetén a versenyző (csapat) kizárható a versenyből.

## A versenyszámok mérése és pontozása, óvás

* A verseny során a mérést és a kiértékelést előre kijelölt semleges bírók végzik.
* A hibapontok meghatározásakor a mért adatok kerekítése a mérési pontosság figyelembevételével lefelé történik. Az eredmény rovatokba a kerekített adat kerül beírásra.
* A verseny során a versenyszámok végrehajtási idejéhez bűntetőpontok adódhatnak extra másodpercek formájában. A szabálytalanságokért járó szankciók a versenyszámok leírásánál, illetve a pontozólapokon találhatók meg.
* A csapatok pontszámát a jobbik főversenyszám összes számított idejének és a jobbik szerelés-versenyszám összes számított idejének az összege adja.
* Az a csapat győz, akinek az értékelés során kevesebb az összpontszáma (ideje).
* Azonos összpontszám esetén először a fő versenyszám, majd a szerelés versenyszám rosszabbik eredménye dönt.
* A versennyel kapcsolatos észrevételeket, óvásokat és információkat az összesítő asztalnál kell közölni a szervezőkkel. A videófelvétel nem megengedett eszköz az óvások során. A pontozó bírónál óvni tilos, ilyen óvás esetén büntetőpont jár. Óvni csak az adott versenyszám végét követően 15 percen belül lehet. Indokolatlan óvásért (pl. a versenyszabály nem kellő ismerete) büntetőpont jár.
* Az óvást a vezető-versenybíró, a pályabírók bevonásával fogadhatja vagy utasíthatja el. Ennek eredményét a vezető-versenybíró közli a versenyző csapat vezetőjével.

## Ajándékok, díjazás

A verseny során a STIHL Kft. valamennyi résztvevő csapat számára 4 db (versenyzőnként 1-1 db) reklám csomagot ad.

Az csapatverseny dobogósai az alábbi külön díjazásban részesülnek, STIHL vásárlási utalvány formájában:

* I. helyezett: **4 x 35 000 Ft**
* II. helyezett: **4 x 30 000 Ft**
* III. helyezett: **4 x 25 000 Ft**

# Versenyszámok

## Kombinált (fő) versenyszám

A versenyszám az alábbi részekből tevődik össze: döntés, kombinált darabolás, gallyazás, választékolás, darabolás, hasítás, sarangolás

### Versenypálya

1. A 4 fős csapat egy elkülönített versenypályán dolgozik.
2. Az elkülönített versenypályákon csak versenyzők tartózkodhatnak.
3. A versenypályákat sorshúzással kapják meg a csapatok.

### Felszerelés

1. A kombinált versenyen-számban csak biztonságtechnikai szempontból megfelelő, STIHL motorfűrészekkel lehet dolgozni. A nem megfelelő felszerelés esetén eltérésenként 1-1 büntető pont jár (láncfék és láncszakadás-védő megfelelő legyen). A STIHL vezetőlemez és lánctípus szabadon választható.
2. A 4 fős csapat 2 db motorfűrészt, 4 db fejszét, 1 db hossztoló lécet, 1 db kacort használhat, 2 db gyertyakulcsot.
3. Tartalék motorfűrész nem használható.
4. Egyéb eszköz használata a hasításnál nem megengedett.
5. Egyéni védőfelszerelés használata kötelező a motorfűrészesek számára, mely az alábbiakból áll: munkakesztyű, acélbetétes bakancs, vágásbetétes lábszárvédő, védősisak, arcvédő és fültok. Egyéni védőfelszerelés használata kötelező a felkészítők (hasítók, sarangolók) számára is az alábbiak szerint: védősisak, kesztyű, bakancs.
6. A versenyhez szükséges üzemanyagról maguknak gondoskodnak a csapatok.
7. STIHL lánckenőolajat a STIHL Kft. a helyszínen - csapatonként 1 litert - biztosít.
8. Az eszközök esetleges meghibásodása esetén a javítás a nevező feladata, a STIHL Kft. a helyszínen szervizlehetőséget nem biztosít.

### A versenyszám folyamata

1. A csapatverseny egyszerre több pályán zajlik.

Minden csapat kétszer hajtja végre a versenyszámot a kiadott sorrend szerint. Rossz időjárási feltételek mellett a szervezők egyfordulós versenyt is elrendelhetnek. A versenyeredménybe a csapat jobbik időeredménye kerül beszámításra. A csapatok közötti pontversenyben – azonos összpontszám esetén – a második (rosszabbik) eredmény dönt. Azonos összpontszám esetén először a fő versenyszám, majd a szerelés versenyszám rosszabbik eredménye dönt.

1. A rajt előtt a felszereléseket (2db motorfűrész, 4db fejsze, stb.) a versenyzők a kisorsolt pályán, tetszőleges helyen és formában helyezhetik el, de a motorok nem járhatnak.
2. A rajt után csak a csapat egyik motorfűrész kezelője léphet a pályára és ő hajtja végre az első műveletet egy befogótalpban elhelyezett álló hengeres rönkön (32-38 cm vastag) az imitált **döntést**. A többiek a rajtvonalon kívül maradnak.
3. Adott döntési iránynak megfelelően elkészíti (az előkészítő terpesz-vágásokat) a hajkot és a döntő fűrészvágást. Tilos a motorfűrészt bármelyik fogantyúját elengedni, ha a lánc mozog (alkalmanként 1 hibapont).
4. Az értékeléskor a kijelölt döntési iránytól mért eltérést egy 15 méternyire elhelyezett skálán ellenőrzik. Az 1 cm-enkénti eltérés (1 cm alatt hibátlan) 1 másodperc hibának felel meg.
5. A kijelölt döntési iránytól való eltérést egy lézeres műszer segítségével állapítják meg. A mérőműszer alapsíkját a hajkalap fenékvonalában kialakított síkban ütközésig kell belefektetni, úgy, hogy a lézer vonala pontosan a törzs központjába essen.
6. A vágásokat úgy kell elkészíteni, hogy a ***döntőfűrészvágás*** minden része az álló rönkön található, a befogórész fölött 20 cm távolságban felrajzolt csík alatt legyen. Ha valaki magas tuskót hagy, akkor 2 hibapontot kap. (40 másodperc)
7. A hajkvágás során ügyelni kell arra, hogy a hajk mélysége az elővágások nélkül 7-12 cm között legyen, a hajkalap fenékvonala teljes mélységében mérve, a vágássíkban merőlegesen mérve. Hibapont 1 cm-ként 1 másodperc (ettől való eltérés minden cm-re +1 hiba). pl. 6 vagy 13 cm +1 sec, 5 vagy 14 cm 2 sec.
8. A hajkszög mérete 45-55º között legyen. 1º, 1 másodperc hibának felel meg (Ettől eltérés minden megkezdett foka +1 hiba). pl. 44 vagy 56’ +1 sec, 43 vagy 57’ +2 sec és így tovább.
9. A hajk alap fenékvonala és a hajktető vágásának bármilyen irányú 1 cm-nél nagyobb eltéréséért, 1 mm-ként, 1 másodperc hibapont jár. Itt a hibák, ha több féle is van, összeadódhatnak. (pl. a hajktető keskeny, de mély elkészítése esetén)
10. A törési lépcső 20-35 mm között legyen.( Ezt mindenhol a tuskón, alul-alul kell mérni.) Minden ettől való eltérésnél 1 mm, 1 másodperc hibapontot jelent (Ettől való eltérés minden megkezdett mm után 1 hiba). pl. 19 vagy 36 +1 sec és így tovább.
11. A törési léc 25-35 mm között legyen. Minden ettől való eltérésnél 1 mm, 1 másodperc hibapontot jelent (Ettől való eltérés minden megkezdett mm után 1 hiba). pl. 24 vagy 36 mm +1 sec és így tovább. Hajktető alávágás esetén a legmélyebb ponttól kell a törési lépcsőt mérni.
12. Amikor befejezte a döntést akkor a két oldalon a menekülő zónában 2 méter távolságokban elhelyezett fakorong valamelyikéhez hozzáérinti a vágószerkezet csúcsát, ezzel jelzi, hogy végzett a művelettel. A döntés után a döntő a menekülő zónában várakozik, arra, hogy a kombinált-darabolást a csapattársa végrehajtása. A döntést végrehajtó nem vághatja a kombinált vágást is. Ha mégis ő végzi el, akkor 2 hibapont jár (40 másodperc).
13. Amikor a döntő az elhelyezett fakorong valamelyikéhez hozzáérinti a vágószerkezet csúcsát, léphet be a második motorfűrész-kezelő, aki végrehajtja a **kombinált-darabolást**.
14. A versenyző a kombinált darabolást a versenypályán elhelyezett 35-40 cm átmérőjű hengeres rönkön hajtja végre. A rönk, a vízszinteshez képest 7°-os dőléssel, a rajtvonallal szemben felfelé áll, a bütüjének középpontja 70 cm magasságban van a föld felett.
15. A rönk mindkét oldalára, a hossztengely irányában, 10 cm széles csíkok kerültek felfestésre. Az első vágást alulról kell végezni, melynek az 10 cm széles csíkok által jelzett sávban kell találkoznia a második vágással. A rönk tetején 20 cm széles, festett csík látható. A második, felső vágást ebben a csíkban kell kezdeni. Hibás vágásokért 1-1 büntető pont jár. A második vágás hiányáért szintén 1 hibapont jár.
16. Törekedni kell arra, hogy a két vágás a palástra merőleges legyen valamint arra, hogy lépcső nélkül találkozzanak a már említett sávban.
17. Hibapontok (lásd a versenyszabályzat végén)
	1. 2º-ot elérő vagy azt meghaladó mért eltérés esetén büntetőpont jár, melynek mértéke 2.00º-2.99º között 1 pont, majd fokonként újabb 1-1 pont. (Pl. 5.8º esetén 4 pont)
	2. 2 mm-t elérő vagy azt meghaladó mért lépcső esetén büntetőpont jár, melynek
	mértéke 2.00mm-3.99mm között 1 pont, majd 2 mm-enként újabb 1-1 pont. (Pl. 5.8mm esetén 2 pont)
18. A motorfűrészes a rönkről kombinált vágással levág egy korongot. A művelet folyamán először alulról végzi a bevágást a 10 cm széles csíkok vonaláig, majd felülről lefelé vágja le a korongot. A korongok vastagsága minimálisan 30 mm, maximálisan 80 mm lehet. A levágott korong mérete sehol sem térhet el ettől. Méret tévesztés esetén 2 büntető pont jár.
19. A felső vágás elvégzésénél a motorfűrész vezetőlemeze a rönk középvonalát jelző sávból nem billenhet lefelé tovább a korong leeséséig. Túlmozdulás esetén 1 büntető pont jár.
20. A csapat maradék része akkor léphet be a pályára illetve kezdhet neki a gallyazásnak majd a maradék műveleteknek, ha a kombinált darabolásban levágott korong leesik a földre. A pályán bármilyen további munka csak a korong leesése után végezhető. Ha a két vágás síkja annyira eltér, és nem találkozna, akkor felülről kell teljesen átvágni a korongot. A korongot leválasztani a rönkről kézzel vagy a motorfűrészen kívül más eszközzel nem szabad. Ilyen esetben 1 büntető pont jár. Ha a korong nem esik le a földre mielőtt a többiek bejönnek, vagy folytatják a feladatot, 2 büntető pont jár.
21. A kombinált versenyszám a pályán folyamatosan zajlik tovább.
22. A hosszában elhelyezett 2 db 4 m-es (pl:cser) törzset kell (tőfelől kezdve) legallyazni, választékolás után 1 m-es választékokra darabolni, félbehasítani és sarangba rakni.
23. **Gallyazás**: Mindkét törzsön 15 db ág helyezkedik el. Az ágakat úgy kell levágni, hogy kéreg alá nem szabad vágni és csonkot sem szabad hagyni (**kéreg legkülső palástjához képest**, palást vágás és csonkhagyás 0.5 cm tűréssel). Tilos forgó lánccal lépni, vagy akárcsak a talpat fölemelni (kivéve gallyazáskor, amikor a törzs a láb és a vezetőlemez között van). A hibás vágásért 1-1 büntető pont jár.
24. **Választékolás**: a tő felől kezdeni, 5 cm-es tűréshatárral. A hibáért büntető pont jár.
25. **Darabolás**: csúcs felől kezdeni, lábbal nem lehet a fát megtámasztani, egy fán egyszerre csak egy ember darabolhat. A hibáért büntető pont jár.
26. A verseny mért ideje alatt a választék nem gurulhat ki a versenyhelyről. Kigurulás esetén 1 büntetőpont jár.
27. **Hasításnál** a sújtás irányból a szembenállónak felsőtestével ki kell térnie. A biztonsági távolságot a hasító körül be kell tartani. Ütésenkénti elbírálás és büntető pontozás.
28. A balesetveszélyes munkavégzésért (pl. szerszámok dobálása, fejsze elrepülése vagy fémet fémmel ütik, büntető pont jár!)
29. Figyelni kell arra, hogy a fele-fele részben hasított választék rakható a sarangba. Az 1/3-2/3 részben hasadt tűzifa esetén a 2/3 részt még félbe lehet hasítani. Amennyiben ez nem történik meg, a 2/3 hasítási méret fölött 1 büntetőpont jár.
30. A választékot szabad lábbal segítve gurítani.
31. A hasított választékot **előre kialakított karókkal (4 db) határolt 3 m folyóméteres helyre sarangba** kell berakni, amiben a bütüknek egy síkban kell lennie. A síktól való eltérésért (elöl maximum 5 cm) 1 büntetőpont jár.
32. A hasításnál mindkét oldalról rá lehet segíteni a motorfűrésszel.
33. A versenyzők rajtvonalról indulnak. A rajthelyzetben az eszközök a versenyhelyen tetszőlegesen kerülnek elhelyezésre, a motorfűrészek nem üzemelnek.
34. A verseny indítása központilag történik. A feladat az utolsó választék sarangba rakását és a versenyhely eszközökkel együtt történő elhagyását követően, a rajtvonal mögé történő visszatéréssel, a csapatkapitány kézfeltartásával végződik.
35. A műveletek (döntés -- kombinált darabolás – gallyazás – választékolás – darabolás – hasítás – sarangolás) adott fára vonatkozólag, ki nem hagyhatóak és fel nem cserélhetőek. Minden ebből adódó hibáért 1-1 büntető pont jár.
36. A hasítók személycseréje kötetlenül változtatható.
37. Minden versenyhelynél stopperes bíró méri az időt és elbírálja a szabályosságot.
38. 1 büntetőpont 20 másodperc időnek felel meg, amelyet a csapat mért idejéhez adnak. De vannak olyan súlyos hibák, amelyekre 2 hibapont jár. A döntési pontozásra a korábban leírt szabályok vonatkoznak. (2.1.3)
39. A kétszeresen számító súlyos hibák: a kombinált darabolásnál a korong vastagsága nem jó; a kombinált vágásnál a korong nem esik le; a szerelésnél nem fordítja meg a vezetőlemezt; a szerelésnél fordítva teszi fel a láncot; vagy a döntésnél a magas tuskó hagyása.

## Szerelés versenyszám

### Versenypálya

1. A versenyszám egyszerre több asztalnál történik. Csapatonként 1-1 fő a csapatversenyek előtti-közötti időkben sorsolás szerinti asztalnál hajtja végre a feladatot.
2. A szerelés versenyszám végrehajtásához valamennyi résztvevő számára a STIHL Kft. biztosítja az előírt teljes felszerelést, ekkor csak és kizárólag ez használható: egy új állapotú MS 462 motorfűrész, új vágószerkezettel: profil (fix) csillagkerék, 45 cm-es orrkerekes vezetőlemez, új 66 szemes RS lánc és egy gyertyakulcs. A versenyző a saját gyertyakulcsát is használhatja. A szerelés versenyszámban az **MS 462**-es motorfűrészen kell megfordítani a vezetőlemezt. Tehát le kell szerelni, és újra fel kell szerelni a vágószerkezetet.
3. A bíró a versenyszám megkezdése előtt ellenőrzi a gépen, hogy a lánc üzemszerűen feszes-e (0 mm-es a lelógás, de a lánc könnyen tovább hajtható).
4. A bíró megjelölheti a vezetőlemez kipufogó-felöli oldalát, a rögzítő csavarokat 20 Nm erővel meghúzza (nyomaték kulccsal).
5. A bíró a rajt előtt ellenőrzi, a versenyző már „meglévő″ kézsérüléseit (ha kesztyűs a szerelő, akkor is).
6. A fő versenyszámhoz hasonlóan itt is két eredmény születik, és összesítéskor itt is a jobbik eredmény (számított idő) adódik hozzá a csapat jobbik főversenyszámban elért eredményeihez.

### Felszerelés

Ehhez a versenyszámhoz a versenyző saját belátása szerint kesztyűt is viselhet. További információk a felszerelésről az előző fejezet 2. pontjában található. A nem megengedett szerszám esetén eltérésenként 1-1 büntető pont jár.

### A versenyszám folyamata

1. A motorfűrészt a versenyző tetszőleges pozícióba az asztalra helyezi. Ezután a versenyző a startvonal mögé áll, ami 1 méterre van az asztaltól. A "start" jelzésre, amikor az időmérés indul, a versenyző a következőket hajtja végre:
2. odalép az asztalhoz
3. lecsavarja az anyákat
4. leveszi a fűrészporvetőt (deknit)
5. megfordítja a vezetőlemezt és visszailleszti a vágószerkezetet
6. helyére teszi a fűrészporvetőt az anyákkal, beállítja vagy ellenőrzi a helyes láncfeszességet (0 mm)
7. megszorítja az anyákat
8. az asztalon hagyva elengedi a szereléshez használt felszerelést.

Az időmérés akkor fejeződik be, amikor a versenyző az asztalra helyezi a szerszámot és elengedi a motorfűrészt.

### Pontozás

1. Az itt szerzett jobbik számított idő hozzáadódik a csapat fő versenyszámban elért jobbik pontszámaihoz. A versenyszám során a számított idő a ***felhasznált (szerelési) idő 2x-os súlyozásából*** és a büntetőpontok alapján járó időértékekből adódik össze.
2. Ha a vezetőlemez, a lánc vagy a kulcs leesik a földre 1-1 büntető pont jár.
3. Ha nem húzza rá eléggé a csavarokat 1-1 büntető pont jár. (20 Nm)
4. Ha rosszul szereli vissza 1 büntető pont jár.
5. Ha nem jó a láncfeszesség 1 büntető pont jár (nem lehet kézzel könnyen tovább forgatni vagy saját súlya miatti lógása nagyobb, mint 0 mm).
6. Ha nem fordítja meg a vezetőlemezt, vagy a láncot fordítva teszi fel, 2-2 büntető pont jár.
7. Friss (a szerelés során szerzett) sérülés a kézen 1 büntető pont.

## Versenypálya kialakításra példa:

### Kombinált versenyszám



### Szerelés versenyszám

A versenyszám a kombinált versenyszámtól elkülönített helyen, szerelőasztalokon történik.

# Forgatókönyvre példa:

07:00 – 08:00 Kötelező megérkezés és beléptetés a rendezvény helyszínére

08:00 – 09:30 Regisztráció

10:00 – 15:00 Verseny

16:00 Eredményhirdetés

Tervezett menetrend (32 csapat: 8 pálya – 4 forduló)

|  |  |  |
| --- | --- | --- |
| **Fő versenyszám** |  | **Szerelés** |
| **Forduló** | **Időpont** | **Csapatok** |  | **Forduló** | **Időpont** | **Csapatok** |
| **1** | **10:00** | **01-08** |   | 8 | 10:10 | 25-32 |
| 2 | 10:40 | 09-16 |   | **1** | **10:50** | **01-08** |
| 3 | 11:20 | 17-24 |   | 2 | 11:30 | 09-16 |
| 4 | 12:00 | 25-32 |   | 3 | 12:10 | 17-24 |
| **5** | **12:40** | **01-08** |   | 4 | 12:50 | 25-32 |
| 6 | 13:20 | 09-16 |   | **5** | **13:30** | **01-08** |
| 7 | 14:00 | 17-24 |   | 6 | 14:10 | 09-16 |
| 8 | 14:40 | 25-32 |   | 7 | 14:50 | 17-24 |

A végleges menetrend esetlegesen változhat, a hivatalosan érvényes kezdési időpontok a verseny napján a helyi regisztráció során kerülnek ismertetésre.

A csapatok felsorakozása a helyszínen a kezdések előtt 5 perccel kötelező!

# Hibapontok segédtáblázata

|  |  |  |
| --- | --- | --- |
| **MM** | **HIBA** | **FOK** |
| **2.00 - 3.99** | **1** | **92.00 - 92.99** | **88.00 - 87.01** |
| **4.00 - 5.99** | **2** | **93.00 - 93.99** | **87.00 - 86.01** |
| **6.00 - 7.99** | **3** | **94.00 - 94.99** | **86.00 - 85.01** |
| **8.00 - 9.99** | **4** | **95.00 - 95.99** | **85.00 - 84.01** |
| **10.00 - 11.99** | **5** | **96.00 - 96.99** | **84.00 - 83.01** |
| **12.00 - 13.99** | **6** | **97.00 - 97.99** | **83.00 - 82.01** |
| **14.00 - 15.99** | **7** | **98.00 - 98.99** | **82.00 - 81.01** |
| **16.00 - 17.99** | **8** | **99.00 - 99.99** | **81.00 - 80.01** |
| **18.00 - 19.99** | **9** | **100.00 - 100.99** | **80.00 - 79.01** |
| **20.00 - 21.99** | **10** | **101.00 - 101.99** | **79.00 - 78.01** |